text: Tøjbutik i Give kåret som Jyllands bedste
  12 juni 2014 kl. 11.22
  Modebutikken Merci er den bedste butik i hele Jylland, mener Alt for damernes læsere.
  Hvis vi skal tro på de mange læsere der har peget på Merci, så er det en ganske særlig oplevelse at købe tøj i butikken i Give.
  Med en overbevisende del af stemmerne så løb Merci med sejren foran bl.a. Frk. Himmelblå i Kolding.
  En af butikkens kunder skriver i sin begrundelse, at indehaver og ansatte altid bruger krudtet på at få kunderne til at se godt ud, i stedet for at have travlt med flashe sig selv. Der er altid plads til en hyggelig snak og der er gode muligheder for at købe lækre teer, cremer og chokolade.
  Butikken bliver i dag fejret af chefredaktøren for Alt for damerne og får overrakt en gavecheck på 25.000 kroner.
  